Avtomobil yoʻllari boʻylab katta hajmli va ogʻir vaznli avtotransport vositalarining harakatlanish tartibini takomillashtirish chora-tadbirlari toʻgʻrisida
(resolution, 2025-06-25)

Oʻzbekiston Respublikasi Prezidentining “Yoʻl xoʻjaligi sohasini yanada takomillashtirish chora-tadbirlari toʻgʻrisida” 2023-yil 10-oktabrdagi PQ-330-son qarori ijrosini taʼminlash, shuningdek, avtotransport vositalarining xavfsiz harakatlanishini taʼminlash hamda belgilangan ogʻirlik va gabarit meʼyorlariga qoʻyilgan talablarni yanada kuchaytirish, respublikadagi barcha toifadagi avtomobil yoʻllari, koʻpriklar va yoʻl oʻtkazgichlarning xizmat koʻrsatish muddatini uzaytirish, ularni saqlash xarajatlarini qisqartirish maqsadida Vazirlar Mahkamasi qaror qiladi: 1. Quyidagilar: Vazirlar Mahkamasining “Oʻzbekiston Respublikasi hududidagi avtomobil yoʻllarida xavfsizlikni taʼminlash va tashkil etish chora-tadbirlari toʻgʻrisida” 2011-yil 26-dekabrdagi 342-son qarori bilan avtotransport vositalarining ruxsat etilgan ogʻirlik va gabarit parametrlari belgilanganligi hamda umumiy foydalanishdagi avtomobil yoʻllari boʻylab katta hajmli va ogʻir vaznli avtotransport vositalarining harakatlanishi tartibga solinganligi; Vazirlar Mahkamasining “Avtomobilda xorijiy yuk tashuvchilarning Oʻzbekiston Respublikasi hududiga kirishlari, boʻlishlari, yuk olib oʻtishlari va undan chiqib ketishlari tartibi toʻgʻrisida” 1995-yil 11-yanvardagi 11-son qarori bilan xorijiy davlatlarning katta hajmli va ogʻir vaznli avtotransport vositalarini Oʻzbekiston Respublikasi hududi boʻylab yurishi uchun toʻlovlar belgilanganligi maʼlumot uchun qabul qilinsin. 2. Transport vazirligi, Iqtisodiyot va moliya vazirligi, Ichki ishlar vazirligi, Investitsiyalar, sanoat va savdo vazirligi hamda Vazirlar Mahkamasi huzuridagi Oʻzbekiston texnik jihatdan tartibga solish agentligining quyidagi takliflari maʼqullansin: avtomobil yoʻllarida vazn va hajm parametrlari nazorati boʻyicha zamonaviy oʻlchov vositalari bilan jihozlangan statsionar va koʻchma shoxobchalar (keyingi oʻrinlarda — oʻlchov-nazorat shoxobchalari) oʻrnatish va ulardan foydalanish sohasiga xususiy sektorni keng jalb qilish; oʻlchov-nazorat shoxobchalari oʻrnatiladigan joylarni elektron onlayn auksion savdolarida gʻolib boʻlgan tadbirkorlik subyektlariga yigirma yil muddatga ijara asosida va boshqa tadbirkorlik subyektiga oʻtkazish huquqi bilan berish. 3. Shunday tartib oʻrnatilsinki, unga muvofiq: a) Transport vazirligi huzuridagi Avtomobil yoʻllari qoʻmitasi (keyingi oʻrinlarda — Avtomobil yoʻllari qoʻmitasi): oʻlchov-nazorat shoxobchalari oʻrnatiladigan joylarni (hududlarni) Ichki ishlar vazirligi Jamoat xavfsizligi departamentining Yoʻl harakati xavfsizligi xizmati (keyingi oʻrinlarda — Yoʻl harakati xavfsizligi xizmati) va Transport vazirligi huzuridagi Transport nazorati inspeksiyasi (keyingi oʻrinlarda — Transport nazorati inspeksiyasi) bilan kelishgan holda belgilaydi va mazkur joylar (hududlar) elektron onlayn auksion savdolarida gʻolib boʻlgan tadbirkorlik subyektlariga belgilangan talablar bilan ijara huquqi asosida beriladi. Bunda ushbu joylar (hududlar) atrofida transport vositalari aylanib oʻtishi mumkin boʻlgan avtomobil yoʻllariga tasdiqlangan dislokatsiya va umumiy texnik talablar asosida koʻchma shoxobchalar tashkil etilishiga ruxsat beriladi; tadbirkorlik subyektlari bilan hamkorlik qiladi va Transport nazorati inspeksiyasi bilan birgalikda tadbirkorlik subyektlari tomonidan oʻrnatilgan oʻlchov-nazorat shoxobchalarini muntazam ravishda nazorat qilib boradi; b) tadbirkorlik subyektlari: oʻlchov-nazorat shoxobchalarining uskunalari va dasturiy-texnik vositalarini belgilangan texnik talablarga muvofiq xarid qiladi va oʻrnatadi; oʻlchov-nazorat shoxobchalarini oʻziga ijara huquqi asosida berilgan avtomobil yoʻli joyida (hududida) oʻz mablagʻlari hisobidan muhandislik-kommunikatsiya tarmoqlariga ulanish va saqlash ishlarini amalga oshiradi hamda foydalanish xarajatlarini qoplaydi; v) Vazirlar Mahkamasi huzuridagi Oʻzbekiston texnik jihatdan tartibga solish agentligi, Iqtisodiyot va moliya vazirligi huzuridagi Bojxona qoʻmitasi belgilangan meʼyordan ortiq yuklarni tashish uchun moʻljallangan avtotransport vositalari respublika hududiga chet davlatlardan import qilinishida Vazirlar Mahkamasining 2017-yil 25-apreldagi 237-son qarori bilan tasdiqlangan Muomalaga chiqarilayotgan gʻildirakli transport vositalarining xavfsizligi toʻgʻrisidagi umumiy texnik reglament talablariga qatʼiy rioya etilishini taʼminlaydi; g) Transport nazorati inspeksiyasi avtomobil yoʻllarida belgilangan meʼyordan ortiq yuk bilan harakatlanayotgan avtotransport vositalari ustidan qatʼiy nazorat oʻrnatadi; d) noruda foydali qazilmalarni oʻz ichiga olgan yer qaʼri uchastkasidan (karyerlardan) foydalanuvchilar yuk avtotransport vositalari ogʻirlik meʼyorlariga rioya qilgan holda yuklanishi va ogʻirlik meʼyorlardan ortiq boʻlganlarini yer qaʼri uchastkalari hamda ishlab chiqarish korxonalari hududidan avtomobil yoʻllariga chiqmasligini taʼminlashga masʼul boʻladi. Bunda: 2025-yil 27-yanvardan boshlab noruda foydali qazilmalarni qazib olish uchun ruxsatnomasi mavjud tadbirkorlik subyektlari hamda yer qaʼri uchastkasidan foydalanish huquqini beradigan ruxsatnoma va/yoki alohida bitimlarning yer qaʼri uchastkalaridan foydalanish talab va shartlarida ruxsatnoma egasi tomonidan noruda foydali qazilma konida avtotransport vositalarining ogʻirlik parametrlarini oʻlchashga moʻljallangan tarozilarni oʻrnatish hamda yuk avtotransport vositalari meʼyor talablarida yuklanishi va yoʻlga chiqishi boʻyicha majburiyatlar kiritiladi; Transport nazorati inspeksiyasi tomonidan noruda foydali qazilma konida yuk avtotransport vositalariga meʼyordan ortiq yuk yuklanib, avtomobil yoʻllarida harakatlanganligi holatlari aniqlangan taqdirda, Togʻ-kon sanoati va geologiya vazirligi belgilangan tartibda ruxsatnoma egalariga nisbatan yer qaʼri uchastkalaridan foydalanish huquqini cheklash, toʻxtatib quyish yoki muddatidan oldin bekor qilishga oid taʼsir choralarini koʻradi. 4. Quyidagilar: Avtomobil yoʻllarida ogʻirlik va gabarit nazorati boʻyicha statsionar va koʻchma shoxobchalarni tadbirkorlik subyektlari tomonidan tashkil etish tartibi toʻgʻrisidagi nizom 1-ilovaga muvofiq; Mahalliy yuk tashuvchilarning katta hajmli va ogʻir vaznli avtotransport vositalarining avtomobil yoʻllari boʻylab harakatlanishi uchun toʻlovlarni amalga oshirish hamda harakatlanish va yuk tashish qoidalarini buzganlik natijasida yetkazilgan zararni qoplash tartibi toʻgʻrisidagi nizom 2-ilovaga muvofiq tasdiqlansin. 5. Belgilansinki: a) elektron onlayn auksion savdolariga qoʻyish uchun oʻlchov-nazorat shoxobchalari oʻrnatiladigan joylarning minimal qiymati (boshlangʻich narxi): xalqaro ahamiyatdagi avtomobil yoʻllarida — bazaviy hisoblash miqdorining 50 baravari; davlat ahamiyatidagi avtomobil yoʻllarida — bazaviy hisoblash miqdorining 40 baravari; mahalliy ahamiyatdagi avtomobil yoʻllarida — bazaviy hisoblash miqdorining 30 baravari miqdorida belgilanadi. Elektron onlayn-auksion savdolaridan tushgan mablagʻlar elektron savdo maydoni operatori xarajatlarini chegirib tashlangan holda, Transport vazirligi huzuridagi Avtomobil yoʻllari qoʻmitasi faoliyatini rivojlantirish va koʻllab-quvvatlash jamgʻarmasiga (keyingi oʻrinlarda — Jamgʻarma) yoʻnaltiriladi; b) ishga tushirilgan oʻlchov nazorat shoxobchalari orqali qayd etilgan yuk tashish qoidalari (tegishli ruxsatnomasiz ogʻir vaznli, yirik gabaritli, yuk bilan yoki yuksiz holdagi gabarit oʻlchamlari, shuningdek, umumiy haqiqiy vazni, oʻqqa tushuvchi ogʻirligi belgilangan normalardan ortiq boʻlgan transport vositalarida yoʻlga chiqish, xuddi shuningdek, ruxsatnomada koʻrsatilgan harakat yoʻnalishidan chetga chiqish) buzilganligi uchun undirilgan jarimalar summasidan tushgan mablagʻlarning: dastlabki 2 yil davomida: 40 foizi — tadbirkorlik subyektiga; 35 foizi — Jamgʻarmaga; 15 foizi — Transport vazirligi huzuridagi Transport va logistikani rivojlantirish jamgʻarmasiga; 10 foizi — Oʻzbekiston Respublikasining respublika budjetiga; 2 yil oʻtganidan soʻng: 30 foizi — tadbirkorlik subyektiga; 45 foizi — Jamgʻarmaga; 15 foizi — Transport vazirligi huzuridagi Transport va logistikani rivojlantirish jamgʻarmasiga; 10 foizi — Oʻzbekiston Respublikasining respublika budjetiga yoʻnaltiriladi. Bunda fuqarolarga yuboriladigan jarimalar boʻyicha pochta, internet va SMS xabarnomalar uchun sarflanadigan hamda jarimalarni saralash va ular boʻyicha qaror qabul qilish ishlariga shartnoma asosida jalb etiladigan maʼmuriy amaliyot xodimlari uchun sarflanadigan xarajatlar Transport vazirligi huzuridagi Transport va logistikani rivojlantirish jamgʻarmasi mablagʻlari hisobidan qoplanadi. 6. Avtomobil yoʻllari qoʻmitasi Raqamli texnologiyalar vazirligi, Ichki ishlar vazirligi va Adliya vazirligi bilan birgalikda ikki oy muddatda ogʻirlik va gabarit nazorati bilan bogʻliq barcha jarayonlarni qamrab olgan, oʻzaro hamkorlik qilish imkoniyatiga ega idoralararo elektron axborot tizimining ishlab chiqilishi va ishga tushirilishini taʼminlasin. Bunda elektron axborot tizimi: Iqtisodiyot va moliya vazirligi huzuridagi Avtomobil yoʻllarini rivojlantirish maqsadli jamgʻarmasi va qonunchilik hujjatlarida taqiqlanmagan boshqa manbalar hisobidan ishlab chiqiladi; “Raqamli hukumat” tizimining idoralararo integratsiyalashuv platformasi orqali Ichki ishlar vazirligining axborot tizimlari va maʼlumotlar bazalari yagona reyestrida mavjud tizimlarga hamda Adliya vazirligining “Litsenziya” axborot tizimiga integratsiya qilinadi. 7. Oʻzbekiston Respublikasi Hukumatining 3-ilovaga muvofiq ayrim qarorlariga oʻzgartirish va qoʻshimchalar kiritilsin. 8. Ushbu qarorning 3 va 5-bandlari, qarorga 1, 2-ilovalar hamda 3-ilovaning 14 va 15-bandlari rasmiy eʼlon qilingan kundan eʼtiboran uch oy oʻtgach kuchga kiradi. 9. Avtomobil yoʻllari qoʻmitasi Oʻzbekiston Milliy axborot agentligi, Oʻzbekiston Milliy teleradiokompaniyasi hamda manfaatdor vazirlik va idoralar bilan birgalikda ushbu qarorning mazmun-mohiyatini ommaviy axborot vositalari, ijtimoiy tarmoqlar va rasmiy veb-saytlarda keng yoritsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov, transport vaziri I.R. Maxkamov hamda ichki ishlar vaziri P.R. Bobojonov zimmasiga yuklansin. 1. Ushbu Nizom Oʻzbekiston Respublikasining avtomobil yoʻllarida avtotransport vositalarining ogʻirlik va gabarit parametrlarini nazorat qilishning statsionar va koʻchma shoxobchalarini tadbirkorlik subyektlari tomonidan oʻrnatish va ekspluatatsiya qilish tartibini belgilaydi. 2. Ushbu Nizomda quyidagi tushunchalar qoʻllaniladi: axborot tizimi — Transport vazirligi huzuridagi Avtomobil yoʻllari qoʻmitasining (keyingi oʻrinlarda — Avtomobil yoʻllari qoʻmitasi) ogʻirlik va gabarit nazorati bilan bogʻliq barcha jarayonlarni qamrab olgan, idoralararo elektron oʻzaro hamkorlik qilish imkoniyatiga ega raqamlashtirilgan axborot tizimi; dislokatsiya — avtomobil yoʻllarida oʻlchov-nazorat shoxobchalari oʻrnatiladigan joy (hudud); Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining Yagona avtomatlashtirilgan axborot-tahlil tizimi — yoʻl harakati sohasidagi maʼmuriy huquqbuzarliklarga doir ishlarni hisobga olish, koʻrib chiqish va qoidabuzarga nisbatan maʼmuriy tartibda jarima qoʻllash toʻgʻrisidagi qarorni shakllantiruvchi kompyuterlashgan avtomatik axborot tizimi; koʻchma nazorat shoxobchasi — avtotransport vositalarining vazn parametrlarini qayd etuvchi sertifikatlangan nazorat-oʻlchash texnik uskunasi bilan jihozlangan maxsus transport vositasi; maxsus avtomatlashtirilgan oʻlchash vositalari bilan jihozlangan statsionar shoxobcha (keyingi oʻrinlarda — statsionar shoxobcha) — metrologik tekshirishdan oʻtgan, foto va video suratga oluvchi, avtomatik rejimda ishlovchi, harakatlanayotgan avtotransport vositalarining turi, rusumi, roʻyxatdan oʻtgan davlat raqami belgisini, vazn va (yoki) gabarit parametrlarini qayd etuvchi sertifikatlangan maxsus nazorat-oʻlchash texnik uskunasi bilan jihozlangan shoxobcha; minimal qiymat (boshlangʻich narx) — avtomobil yoʻllarida statsionar shoxobchalar oʻrnatiladigan joylarning (hududlarning) elektron onlayn auksion savdolariga qoʻyilgan dastlabki narxi; “Litsenziya” axborot tizimi — litsenziyalash, ruxsat berish va xabardor qilish tartib-taomillari bilan bogʻliq barcha jarayonlarni qamrab olgan, idoralararo elektron oʻzaro hamkorlik qilish imkoniyatiga ega, litsenziyalash va ruxsatnoma olish sohasida interaktiv xizmatlar koʻrsatish axborot tizimi; operator — elektron onlayn auksion savdolarini tashkil etish va oʻtkazishga vakolatli boʻlgan Davlat aktivlarini boshqarish agentligi huzuridagi “Elektron onlayn-auksionlarni tashkil etish” AJ; ogʻirlik va gabarit nazorati — transport vositasining gabaritlarini (uzunligi, eni, balandligi), har bir oʻqiga tushuvchi ogʻirlikni, umumiy (toʻliq) massasini, oʻqlari sonini va ular orasidagi masofalarni aniqlash; tadbirkorlik subyekti — oʻlchov-nazorat shoxobchalari oʻrnatiladigan joylar (hududlar) belgilangan tartibda yigirma yil muddatga ijara huquqi asosida beriladigan yuridik shaxs; oʻlchov-nazorat shoxobchasi — maxsus avtomatlashtirilgan oʻlchash vositalari bilan jihozlangan statsionar shoxobcha hamda koʻchma nazorat shoxobchasidan iborat kompleks; oʻlchov uskunasi — transport vositasining ogʻirlik va (yoki) gabarit oʻlchamlarini nazoratdan oʻtkazuvchi va oʻlchov natijalariga koʻra transport vositasining belgilangan koʻrsatkichlarini aniqlab bera oladigan uskuna; “E-auksion” elektron savdo platformasi — elektron onlayn auksion savdolarini tashkil etish va oʻtkazish uchun zarur maʼlumotlarni kiritish, saqlash va qayta ishlash imkoniyatini, shuningdek, manfaatdor shaxslarning elektron onlayn auksion savdolari jarayonida bevosita ishtirok etishini taʼminlaydigan axborot tizimi. 3. Avtomobil yoʻllarida oʻlchov-nazorat shoxobchalarining tadbirkorlik subyektlari tomonidan oʻrnatilishi quyidagi prinsiplarga asoslanadi: jamoat manfaatlarining ustuvorligi; qonuniylik; shaffoflik; korrupsiya holatlari va manfaatlar toʻqnashuviga yoʻl qoʻymaslik. 4. Tadbirkorlik subyektlari tomonidan avtomobil yoʻllarida maxsus avtomatlashtirilgan oʻlchov vositalari bilan jihozlangan ogʻirlik va gabarit nazorati boʻyicha statsionar shoxobchalarni oʻrnatish boʻyicha hujjatlar loyihasini kelishish va oʻrnatish ushbu Nizomga 1-ilovaga muvofiq sxema asosida amalga oshiriladi. 5. Statsionar shoxobchalar oʻrnatiladigan joylar (hududlar) tadbirkorlik subyektlariga elektron onlayn auksion savdolari orqali yigirma yil muddatga ijara huquqi asosida beriladi. 6. Statsionar shoxobchalar oʻrnatilishi mumkin boʻlgan joylarni (hududlarni) elektron onlayn auksion savdolariga chiqarish maqsadida Avtomobil yoʻllari qoʻmitasi tomonidan taqdim etiladigan joyning (hududning) dislokatsiyasi, minimal qiymati (boshlangʻich narxi) va mazkur hududdagi transport oqimi toʻgʻrisidagi maʼlumotlar (xabarnoma) “E-auksion” elektron savdo platformasidagi alohida veb-sahifada auksion savdolaridan kamida oʻttiz kun oldin eʼlon qilib boriladi. “E-auksion” elektron savdo platformasida elektron onlayn auksion savdolarini tashkil etish hamda oʻtkazish Vazirlar Mahkamasining 2022-yil 12-yanvardagi 18-son qarori bilan tasdiqlangan “E-auksion” elektron savdo platformasida elektron onlayn-auksion va tanlovlarni tashkil etish hamda oʻtkazish tartibi toʻgʻrisidagi nizom asosida amalga oshiriladi. 7. Avtomobil yoʻllari qoʻmitasi operatorga elektron onlayn-auksion savdolarini tashkil etish va oʻtkazish toʻgʻrisidagi buyurtma bilan birga quyidagi axborot va hujjatlarni taqdim etadi: statsionar shoxobchalar oʻrnatilishi rejalashtirilgan joyni (hududni) elektron onlayn-auksion savdoga chiqarishga asos boʻlgan hujjatlar; statsionar shoxobchalar oʻrnatiladigan joyni (hududni) elektron onlayn auksion savdolarga qoʻyishda uning minimal qiymati (boshlangʻich narxi); statsionar shoxobchalar oʻrnatiladigan joyning (hududning) tutash yer uchastkalari bilan birga fotosurati (kamida 4 ta); statsionar shoxobchalar oʻrnatiladigan joyning (hududning) geolokatsiyasi; tadbirkorlik subyektiga yuklangan majburiyatlar haqidagi maʼlumotlar; Avtomobil yoʻllari qoʻmitasi yoki uning vakolatli tashkiloti (buyurtmachi) haqidagi maʼlumot (pochta va elektron manzili, telefon raqami); mazkur hududdagi transport oqimi toʻgʻrisidagi maʼlumotlar. 8. Mazkur Nizomda nazarda tutilgan majburiyatlar tadbirkorlik subyektlari tomonidan bajarilmagan taqdirda, statsionar shoxobchalar oʻrnatiladigan joylar (hududlar) elektron onlayn-auksion savdolarida qaytadan sotuvga qoʻyiladi va tadbirkorlik subyektlari tomonidan sarflangan xarajatlar qoplab berilmaydi. 9. Tadbirkorlik subyekti statsionar shoxobcha oʻrnatiladigan joy (hudud) unga berilgandan soʻng oʻn ikki oy muddat ichida nazorat shoxobchasini oʻrnatib, ishga tushiradi. 10. Tadbirkorlik subyektlari tomonidan statsionar shoxobchalar foydalanishga topshirilgandan soʻng va ekspluatatsiya qilish jarayonida avtomobil yoʻllarini taʼmirlash, qurish va qayta qurish natijasida ushbu shoxobchalarni demontaj va qayta montaj qilish ishlari amalga oshirilishi talab etilgan taqdirda, mazkur ishlar bilan bogʻliq barcha xarajatlar Iqtisodiyot va moliya vazirligi huzuridagi Avtomobil yoʻllarini rivojlantirish maqsadli jamgʻarmasi mablagʻlari hisobidan amalga oshiriladi. 11. Elektron onlayn-auksion savdolarida gʻolib boʻlgan tadbirkorlik subyektlari tomonidan ularga berilgan joylarda (hududlarda) statsionar shoxobchalar mazkur Nizom va unga 2-ilovadagi Tadbirkorlik subyektlari tomonidan oʻrnatiladigan ogʻirlik va gabarit nazorati boʻyicha statsionar hamda koʻchma shoxobchalarga umumiy texnik talablarga (keyingi oʻrinlarda — texnik talablar) muvofiq oʻrnatiladi. 12. Statsionar shoxobchalarni loyihalashtirish, ekspertizadan oʻtkazish, vakolatli davlat organlari bilan kelishish va oʻrnatish, elektr tarmogʻiga ulash hamda muhandislik infratuzilmasini yaratish ishlari tadbirkorlik subyektlari tomonidan amalga oshiriladi. 13. Statsionar shoxobchalar tadbirkorlik subyektlari hisobidan axborot tizimiga majburiy tartibda va texnik talablar asosida integratsiya qilinadi hamda uzluksiz va himoyalangan aloqa kanallari tashkil etiladi. 14. Statsionar shoxobchalarda oʻrnatiladigan uskunalar avtotransport vositalarining erkin harakatlanishiga toʻsqinlik qilmasligi zarur. 15. Statsionar shoxobchalar oʻrnatilgandan soʻng besh kun muddatga sinov tariqasida ishga tushiriladi. Sinov davrida nuqsonlar aniqlanmaganda statsionar shoxobchalar Avtomobil yoʻllari qoʻmitasi va Transport vazirligi huzuridagi Transport nazorati inspeksiyasining (keyingi oʻrinlarda — Transport nazorati inspeksiyasi) ijobiy xulosasi boʻlgan taqdirda, uch kun ichida foydalanishga ruxsat beriladi. Nuqsonlar aniqlanganda, tadbirkorlik subyektiga ularni bartaraf etish uchun oʻttiz kundan iborat muddat beriladi. Statsionar shoxobchalar belgilangan muddatda oʻrnatilmagan hamda nuqsonlar bartaraf etilmagan taqdirda, tadbirkorlik subyektiga berilgan joydan (hududdan) foydalanish huquqini sud tartibida bekor qilish boʻyicha choralar koʻriladi. 16. Mazkur Nizomga muvofiq statsionar shoxobchani ishga tushirgan tadbirkorlik subyektiga shu hudud atrofida transport vositalari aylanib oʻtishi mumkin boʻlgan avtomobil yoʻllariga Avtomobil yoʻllari qoʻmitasi va Transport nazorati inspeksiyasi bilan kelishilgan holda tasdiqlangan dislokatsiya va umumiy texnik talablar asosida koʻchma nazorat shoxobchalarini oʻrnatishga ruxsat beriladi. 17. Tadbirkorlik subyektlari tomonidan ularga berilgan joylarda (hududlarda) tasdiqlangan dislokatsiya va umumiy texnik talablar asosida koʻchma nazorat shoxobchalari oʻrnatiladi hamda ularning xizmat qilish muddati va boshqa manzilga koʻchirilishi tadbirkorlik subyektining taklifiga asosan Avtomobil yoʻllari qoʻmitasi va Transport nazorati inspeksiyasi roziligi bilan amalga oshiriladi. 18. Koʻchma nazorat shoxobchalari tadbirkorlik subyektlari hisobidan axborot tizimiga majburiy tartibda va texnik talablar asosida integratsiya qilinadi hamda uzluksiz va himoyalangan aloqa kanallari tashkil etiladi. 19. Koʻchma nazorat shoxobchalarida qayd etilgan maʼlumotlar axborot tizimiga avtomatlashtirilgan holda inson omilisiz uzatilishi lozim. 20. Koʻchma nazorat shoxobchalari oʻrnatgan tadbirkorlik subyektlariga Ichki ishlar vazirligi Jamoat xavfsizligi departamentining Yoʻl harakati xavfsizligi xizmati bilan kelishilgan holda, shoxobchaga kirish joyida toʻla vazni 12 tonnadan yuqori boʻlgan N3 va O4 toifaga kiruvchi avtotransport vositalarini shoxobchaga yoʻnaltiruvchi tegishli yoʻl belgilari, ushbu yoʻl belgilariga rioya qilmagan holda, shoxobcha orqali harakatlanmagan yuk avtotransport vositalariga nisbatan qoidabuzarlikni aniqlaydigan foto va video qayd etish dasturiy-texnik vositalarini oʻrnatishga ruxsat beriladi. Bunda foto va video qayd etish dasturiy-texnik vositalari orqali aniqlangan qoidabuzarlik evaziga kelib tushgan mablagʻlar quyidagicha taqsimlanadi: dastlabki 2 yil davomida: 40 foizi — tadbirkorlik subyektiga; 50 foizi — Transport vazirligi huzuridagi Transport va logistikani rivojlantirish jamgʻarmasiga; 10 foizi — Oʻzbekiston Respublikasining respublika budjetiga; 2 yil oʻtganidan soʻng: 30 foizi — tadbirkorlik subyektiga; 50 foizi — Transport vazirligi huzuridagi Transport va logistikani rivojlantirish jamgʻarmasiga; 20 foizi — Oʻzbekiston Respublikasining respublika budjetiga yoʻnaltiriladi. 21. Koʻchma nazorat shoxobchalarida oʻrnatiladigan uskunalar, tezlikni kamaytirishga va yuk avtomobillari harakatlanadigan yoʻl belgilari, qoidabuzarlikni yozib olishga moʻljallangan foto va video qayd etish dasturiy-texnik vositalari avtotransport vositalarining erkin harakatlanishiga toʻsqinlik qilmasligi lozim. 22. Koʻchma nazorat shoxobchalari oʻrnatilgandan soʻng besh kun muddatga sinov tariqasida ishga tushiriladi. Sinov davrida nuqsonlar aniqlanmaganda, koʻchma nazorat shoxobchalaridan Transport nazorati inspeksiyasining ijobiy xulosasi boʻlgan taqdirda, uch kun ichida foydalanishga ruxsat beriladi. 23. Nuqsonlar aniqlanganda, tadbirkorlik subyektiga ularni bartaraf etish uchun oʻn kundan iborat muddat beriladi. Belgilangan muddatda nuqsonlar bartaraf etilmagan taqdirda, tadbirkorlik subyektiga berilgan joydan (hududdan) foydalanish huquqini sud tartibida bekor qilish boʻyicha choralar koʻriladi. 24. Statsionar shoxobcha toʻliq avtomatik tizimda ishlaydigan oʻlchov uskunalari majmuasidan iborat boʻladi. Texnik talablar asosida oʻlchov uskunalari avtomobil yoʻlining qatnov qismiga oʻrnatiladi. 25. Statsionar shoxobcha doimiy va uzluksiz rejimda ishlashi hamda uzilishlar roʻy berganda offlayn tarzda maʼlumotlarni toʻplash va saqlash, tizimning faoliyati qayta tiklanganda, olingan ushbu maʼlumotlarni taqdim etish imkoniyatiga ega boʻlishi zarur. 26. Oʻlchov-nazorat shoxobchasining oʻlchov uskunalari va dasturiy-texnik vositalari Vazirlar Mahkamasi huzuridagi Oʻzbekiston texnik jihatdan tartibga solish agentligining oʻlchash vositalarini metrologik attestatsiyalash sertifikatiga ega boʻlishi hamda texnik jihatdan tartibga solish sohasidagi normativ hujjatlarda belgilangan muddatlarda qayta qiyoslashdan oʻtkazilishi shart. Oʻlchov-nazorat shoxobchasining belgilangan muddatlarda qayta qiyoslashdan oʻtkazilishi boʻyicha javobgarlik tadbirkorlik subyektlari zimmasiga yuklanadi. 27. Oʻlchov-nazorat shoxobchasi yordamida qayd etilgan qoidabuzarliklarning oʻlchov natijalari va foto maʼlumotlari 365 kun, video maʼlumotlari 90 kun davomida maʼlumotlarni saqlash va qayta ishlash serverlarida saqlanadi hamda belgilangan muddat tugagandan soʻng oʻchirib yuboriladi. 28. Oʻlchov-nazorat shoxobchasida aniqlangan qoidabuzarliklar toʻgʻrisidagi maʼlumotlar himoyalangan aloqa kanallari orqali axborot tizimining markaziy server qurilmasiga uzatiladi. 29. Oʻlchov-nazorat shoxobchasining uzluksiz ishlashini taʼminlash uchun 24 soatdan kam boʻlmagan muqobil zaxira elektr taʼminoti tizimi boʻlishi lozim. 30. Oʻlchov-nazorat shoxobchasini oʻrnatishda va ekspluatatsiya qilish jarayonida transport vositalari va harakatning boshqa ishtirokchilarining harakat xavfsizligi toʻliq taʼminlanishi shart. 31. Kunning qorongʻu vaqtida oʻlchov-nazorat shoxobchalari sunʼiy yoritish moslamalari bilan yoritilishi lozim. 32. Statsionar shoxobchalarda avtomatlashgan rejimda avtotransport vositasining ogʻirligi va gabaritini oʻlchash jarayonida quyidagilar amalga oshirilishi kerak: avtotransport vositasining har bir oʻqiga tushuvchi ogʻirliklarni oʻlchash; avtotransport vositasining umumiy (toʻliq) massasini, shuningdek, har bir oʻqiga tushuvchi ogʻirliklarni qoʻshish yoʻli bilan oʻlchash; avtotransport vositasining gabaritlarini (uzunligi, eni, balandligi) oʻlchash; avtotransport vositasining oʻqlari sonini va oʻqlar orasidagi masofalarni oʻlchash; avtotransport vositasining davlat raqami belgisini aniqlash va fotosuratga olish; avtotransport vositasining ogʻirligini oʻlchash qurilmasi (datchigi) orqali oʻtish vaqtida umumiy koʻrinishini (yon koʻrinishini) foto qayd etish (transport vositasining chegaralari, yuk turi, oʻqlar soni aniq koʻrsatilgan transport vositasining umumiy fotosuratini olish). 33. Koʻchma nazorat shoxobchalarida avtotransport vositasining ogʻirlik parametrlarini oʻlchash jarayonida quyidagilar amalga oshirilishi kerak: avtotransport vositasining har bir oʻqiga tushuvchi ogʻirliklarni oʻlchash; avtotransport vositasining umumiy (toʻliq) massasini, shuningdek, har bir oʻqiga tushuvchi ogʻirliklarni qoʻshish yoʻli bilan oʻlchash; avtotransport vositasining oʻqlari sonini va oʻqlar orasidagi masofalarni oʻlchash; avtotransport vositasining davlat raqami belgisini aniqlash va fotosuratga olish; avtotransport vositasining ogʻirligini oʻlchash qurilmasi (datchigi) orqali oʻtish vaqtida umumiy koʻrinishini (yon koʻrinishini) foto qayd etish (transport vositasining chegaralari, yuk turi, oʻqlar soni aniq koʻrsatilgan transport vositasining umumiy fotosuratini olish). 34. Oʻlchov-nazorat shoxobchasi faoliyati davomida mazkur Nizomning 5-bobida nazarda tutilgan axborot xavfsizligi talablari buzilganda, axborot tizimiga yuborilayotgan maʼlumotlarning haqqoniyligi yuzasidan shubha tugʻilganda yoki maʼlumotlar yuborilishida besh kundan ortiq uzilishlar kuzatilganda, Avtomobil yoʻllari qoʻmitasi va Transport nazorati inspeksiyasi tomonidan oʻlchov-nazorat shoxobchasining faoliyatiga bogʻliq quyidagi holatlar oʻrganiladi: aloqa liniyasi sozligi va tizimga yuborilayotgan maʼlumotlar toʻgʻriligi; tizimning elektr quvvati bilan taʼminlanganligi, qoʻshimcha elektr taʼminoti qurilmasi mavjudligi hamda texnika xavfsizligi qoidalariga rioya qilinish holati; tizimning uzluksiz ishlashini taʼminlash uchun 24 soatdan kam boʻlmagan muqobil zaxira elektr taʼminoti tizimi mavjudligi va uning ishchi holati; oʻlchov-nazorat shoxobchasining oʻlchov uskunalari va dasturiy-texnik vositalari Vazirlar Mahkamasi huzuridagi Oʻzbekiston texnik jihatdan tartibga solish agentligining oʻlchash vositalarini metrologik attestatsiyalash sertifikatiga ega boʻlishi hamda texnik jihatdan tartibga solish sohasidagi normativ hujjatlarda belgilangan muddatlarda qayta qiyoslashdan oʻtkazilganligi; oʻlchov-nazorat shoxobchasining oʻlchov uskunalari va barcha qurilmalarining sozligi; tizim oʻlchov vositalarining toʻgʻri ishlashi; avtotransport vositalarining davlat raqam belgilarini toʻgʻri qayd etilishi; tizimga har qanday koʻrinishdagi qoʻshimcha qurilma va vositalarning ulanmaganligi; nuqsonlar aniqlanganda, tadbirkorlik subyektiga ularni bartaraf etish uchun oʻttiz kungacha boʻlgan muddat beriladi. Bunda: Avtomobil yoʻllari qoʻmitasi va Transport nazorati inspeksiyasiga belgilangan muddatni har taraflama asoslantirib berish yuklanadi; tadbirkorlik subyekti aniqlangan kamchiliklarni toʻliq bartaraf qilgunga qadar oʻlchov-nazorat shoxobchasi faoliyatini vaqtincha toʻxtatib turadi. Belgilangan muddatda nuqsonlar bartaraf etilmagan taqdirda, tadbirkorlik subyektiga berilgan joydan (hududdan) foydalanish huquqini sud tartibida bekor qilish boʻyicha choralar koʻriladi. Koʻriladigan choralar boʻyicha eʼtirozlar mavjud boʻlgan taqdirda tadbirkorlik subyekti qonunchilik hujjatlariga muvofiq sud organlariga murojaat qilishga haqli. 35. Avtomobil yoʻllari qoʻmitasining yozma ruxsatisiz tizimga qoʻshimcha qurilma va vositalarni ulash qatʼiyan man etiladi. 36. Avtomobil yoʻllari qoʻmitasining maʼlumotlar uzatish tarmogʻiga axborot xavfsizligi talablariga zid ravishda noqonuniy ulanish yoki ulanishga urinish taqiqlanadi. 37. Oʻlchov-nazorat shoxobchasidagi barcha maʼlumotlar xizmat doirasida foydalanish uchun qoʻllaniladi. Tadbirkorlik subyekti oʻlchov-nazorat shoxobchasidagi maʼlumotlar Avtomobil yoʻllari qoʻmitasining ruxsatisiz oshkor boʻlmasligi, oʻlchov-nazorat shoxobchasiga xizmat koʻrsatish bilan shugʻullanadigan texnik mutaxassislar tomonidan xizmat doirasida foydalaniladigan maʼlumotlarni oshkor etmasligini taʼminlash uchun masʼul hisoblanib, axborot xavfsizligini taʼminlash va belgilangan talablarga rioya qilish majburiyatini oladi. 38. Raqamli texnologiyalar vazirligi hamda “Kiberxavfsizlik markazi” DUK tadbirkorlik subyektlari tomonidan oʻrnatilgan oʻlchov-nazorat shoxobchalarining dasturiy-texnik vositalarini muntazam ravishda axborot va kiberxavfsizlik holati boʻyicha oʻrganishlar oʻtkazish, shuningdek, axborot va kiberxavfsizlik hodisalari va tahdidlarini monitoring qilish ishlarini amalga oshiradi. 39. Tadbirkorlik subyektlari quyidagi huquqlarga ega: “E-auksion” elektron savdo platformasida eʼlon qilingan elektron onlayn auksion savdolari orqali statsionar shoxobchalarni oʻrnatish joylari (hududlari) savdosida ishtirok etish; statsionar shoxobchalarni joriy etish loyihasini amalga oshirish uchun zarur axborotlarni Avtomobil yoʻllari qoʻmitasidan olish; statsionar shoxobchasida loyiha-tadqiqot ishlarini amalga oshirish yuzasidan tegishli tashkilotlar bilan shartnoma imzolash; shartnoma talablari buzilgan taqdirda, uni sud tartibida bekor qilishni talab etish; statsionar shoxobchaga yetkazilgan zararni aybdor shaxslardan undirish. Tadbirkorlik subyekti qonunchilik hujjatlariga muvofiq boshqa huquqlarga ham ega boʻlishi mumkin. 40. Tadbirkorlik subyektlariga quyidagi majburiyatlar yuklanadi: oʻlchov-nazorat shoxobchalarining uskunalari va dasturiy-texnik vositalarini texnik talablarga muvofiq xarid qilish; statsionar shoxobcha doimiy va uzluksiz rejimda soz holda ishlashini taʼminlash; oʻlchov-nazorat shoxobchasida nuqsonlar aniqlanganda, oʻttiz kun ichida uni bartaraf etish boʻyicha barcha zarur choralarni koʻrish; mazkur Nizom talablariga qatʼi rioya qilish; oʻlchov-nazorat shoxobchasining faoliyatida yuzaga kelgan xatoliklar oqibatida yuridik va jismoniy shaxslarga yetkazilgan zararni qoplash. Tadbirkorlik subyektlariga qonunchilik hujjatlariga muvofiq boshqa majburiyatlar ham yuklanishi mumkin. 41. Avtomobil yoʻllari qoʻmitasi quyidagi huquqlarga ega: tadbirkorlik subyekti tomonidan joriy etilgan oʻlchov-nazorat shoxobchasi faoliyatining monitoringini yuritish; oʻlchov-nazorat shoxobchasidan foydalanish va unga texnik xizmat koʻrsatish hamda qoidabuzarliklarni aniqlashda xolislikni qonunchilikda belgilangan tartibda oʻrganish; oʻlchov-nazorat shoxobchasida aniqlangan kamchilik va xatoliklarning bartaraf etilishini talab qilish; tadbirkorlik subyekti aybi bilan yetkazilgan zararni qoplashni talab qilish; tadbirkorlik subyekti ushbu Nizomda belgilangan talablarni lozim darajada bajarmagan yoki Avtomobil yoʻllari qoʻmitasining asosli eʼtirozlarini bartaraf etmagan taqdirda, mazkur oʻlchov-nazorat shoxobchasi tomonidan yuborilayotgan maʼlumotlar axborot tizimiga qabul qilinishini toʻxtatish; tadbirkorlik subyekti tomonidan Avtomobil yoʻllari qoʻmitasining asosli eʼtirozlari belgilangan muddatda bartaraf etilmagan taqdirda, unga berilgan joydan (hududdan) foydalanish huquqini sud tartibida bekor qilish boʻyicha choralar koʻrish; berilgan joydan (hududdan) foydalanish huquqi bekor qilingan joyni (hududni) “E-auksion” elektron savdo platformasida qayta eʼlon qilish uchun taqdim etish. Avtomobil yoʻllari qoʻmitasi qonunchilik hujjatlariga muvofiq boshqa huquqlarga ham ega boʻlishi mumkin. 42. Avtomobil yoʻllari qoʻmitasiga quyidagi majburiyatlar yuklanadi: elektron onlayn auksion savdolarni oʻtkazish bilan bogʻliq hujjatlarning qonunchilik hujjatlariga muvofiqligini taʼminlash; elektron onlayn-auksion savdolari oʻtkazish bilan bogʻliq hujjatlarni “Elektron onlayn-auksionlarni tashkil etish” AJga oʻz vaqtida taqdim etish; axborot tizimiga tadbirkorlik subyekti tomonidan joriy etilgan oʻlchov-nazorat shoxobchasidan kelib tushgan maʼlumotlarni “Litsenziya” axborot tizimidagi katta hajmli va (yoki) ogʻir vaznli transport vositalarining harakatlanishi uchun rasmiylashtirilgan ruxsatnomalar bazasi bilan taqqoslanishini va taqqoslash natijalariga koʻra qoidabuzarlar toʻgʻrisidagi maʼlumotlar Ichki ishlar vazirligining axborot tizimlari va maʼlumotlar bazalari yagona reyestrida mavjud tizimlarga uzatilishini taʼminlash; oʻlchov-nazorat shoxobchasi samaradorligi va sifatini baholovchi aniq koʻrsatkichlar bilan belgilangan (umumlashtirilgan) maʼlumotlarni Iqtisodiyot va moliya vazirligi hamda Transport vazirligiga taqdim etish; ushbu Nizomda belgilangan majburiyatlarini lozim darajada bajarmayotgan tadbirkorlik subyektlarining faoliyatini belgilangan tartibda sud orqali toʻxtatish yoki bekor qilish choralarini koʻrish; operator bilan veb-portalda elektron onlayn auksion savdolarini tashkil etish va oʻtkazish boʻyicha xizmatlar koʻrsatish yuzasidan shartnoma tuzish; statsionar shoxobchalar oʻrnatilishi mumkin boʻlgan joylar (hududlar) haqidagi maʼlumotlarni kamida oʻttiz kun oldin oʻzining rasmiy veb-saytida eʼlon qilish. Avtomobil yoʻllari qoʻmitasiga qonunchilik hujjatlariga muvofiq boshqa majburiyatlar ham yuklanishi mumkin. 43. Avtomobil yoʻllari qoʻmitasi va tadbirkorlik subyektlari qonunchilik hujjatlarida belgilangan tartibda oʻzaro hamkorlik qiladi. 44. Oʻzbekiston Respublikasi Prezidenti va qoʻriqlanadigan boshqa shaxslarning (shu jumladan, xorijiy davlat rahbarlari) xavfsizligini taʼminlashda, shuningdek, maxsus va ommaviy tadbirlar hamda oʻquv-taktik mashgʻulotlarni oʻtkazishda Ichki ishlar vazirligi tomonidan oʻlchov-nazorat shoxobchasi faoliyatini vaqtincha cheklash yoki boshqa choralar koʻrilishi mumkin. 45. Tadbirkorlik subyektlari tomonidan oʻlchov-nazorat shoxobchalarini oʻrnatish boʻyicha kelib chiqadigan nizolar qonunchilik hujjatlarida belgilangan tartibda hal etiladi. 46. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Tadbirkorlik subyektlari tomonidan avtomobil yoʻllarida oʻrnatiladigan ogʻirlik va gabarit nazorati boʻyicha statsionar hamda koʻchma shoxobchalarni ushbu hujjatda koʻrsatilgan va shaharsozlik normalari hamda qoidalari asosida joriy etiladi. 2. Tadbirkorlik subyektlari mazkur hujjatda keltirilgan talablar va Oʻz DSt 1987:2018 standarti asosida nazorat shoxobchasini joriy qilish boʻyicha texnik topshiriq hujjatlarini ishlab chiqadi hamda Raqamli texnologiyalar vazirligi bilan kelishadi va Davlat xavfsizlik xizmati huzuridagi “Kiberxavfsizlik markazi” davlat unitar korxonasidan ekspertiza xulosasini oladi. 3. Ogʻirlik va gabarit nazorati boʻyicha statsionar va koʻchma nazorat shoxobchalar doirasida quyidagilar joriy etiladi: avtotransport vositalarining ogʻirlik va gabarit nazorati boʻyicha statsionar shoxobchalar tizimi; avtotransport vositalarining ogʻirlik nazorati boʻyicha koʻchma nazorat shoxobchalar tizimi. 4. Statsionar shoxobchasiga qoʻyiladigan umumiy texnik talablar quyidagilardan iborat: avtomatik rejimda ogʻirlik (umumiy massa, oʻqlarga tushadigan ogʻirliklar, oʻqlar soni) va gabarit (transport vositasining uzunligi, eni, balandligi, oʻqlari orasidagi masofalar) koʻrsatkichlarni yigʻish va nazorat shoxobchasi hududidan oʻtadigan barcha yuk avtotransport vositalari toʻgʻrisidagi maʼlumotlar; nazorat vaqtidagi avtotransport vositasining umumiy fotosurati, tarozida tortish videosi, davlat raqamini avtomatik tanib olish (old va orqa), avtotransport vositasining uzunligi, eni va balandligini koʻrish imkonini beruvchi foto va video qayd etish texnik vositalari; yuk tashuvchiga harakat tezligini va oʻlchov natijalarini koʻrsatish; nazoratdan oʻtgan har bir avtotransport vositasining oʻlchov natijalarini hamda foto va video maʼlumotlarini Transport vazirligi huzuridagi Avtomobil yoʻllari qoʻmitasining axborot tizimiga (keyingi oʻrinlarda — axborot tizimi) yuborish; nazorat shoxobchasidan sutkaning kunduzgi va tungi vaqtlarida oʻtuvchi avtotransport vositalarining eng kamida 98 foizining davlat raqami belgisini aniqlash va qayd etish vositasi orqali Vazirlar Mahkamasining 2007-yil 27-iyundagi 131-son qarori bilan tasdiqlangan Avtotransport vositalariga beriladigan roʻyxatdan oʻtkazish davlat raqami belgilarining hududiy kodlari taqsimotida koʻrsatilgan davlat raqami belgilarini aniqlash. 5. Statsionar shoxobcha elementlarining arxitekturasi nazorat shoxobchalarida avtotransport vositalarining ogʻirlik va gabarit oʻlchamlarini va oʻqlar orasidagi masofalarni tezkor, kecha-kunduz oʻlchashni va oʻlchov natijalarini axborot tizimining markaziy serveriga uzatishni nazarda tutishi kerak. 6. Loyihalashtirish jarayonida statsionar shoxobcha tarkibiy qismlari va elementlari oʻzaro taʼsirining umumiy sxemasi, shuningdek, ularni amalga oshirish vaqti aniqlanadi. 7. Avtomobil yoʻlining harakat qatnov qismi sathidan balandlikda oʻrnatilishi kerak boʻlgan barcha jihozlar kamida 5,9 metr balandlikda oʻrnatilishi lozim. Statsionar shoxobcha oʻrnatilgan joydan katta hajmli avtotransport vositasi (balandligi 5,5 metrdan ortiq) harakatlanishi vaqtida yoʻl sathidan balandlikda oʻrnatilgan jihozlarni va uskunalarni vaqtincha yechib turish imkoniyati mavjud boʻlishi talab etiladi. 8. Statsionar shoxobcha toʻliq avtomatlashtirilgan boʻlishi va inson omilisiz ishlashi kerak. 9. Statsionar shoxobchaning tarkibi va uskunalariga qoʻyiladigan texnik talablar: ogʻirlik va gabarit oʻlchamlarni oʻlchash, avtotransport vositalarining oʻqlari soni va ular orasidagi masofani aniqlash, foto va video qayd etish, davlat raqami belgilarini (old va orqa) tanib olish uchun uskunalar, nazoratdan oʻtish jarayonida talab qilinadigan harakatlanish tezligini hamda nazoratdan oʻtish qoidalarini aks ettiruvchi har qanday yorugʻlikda (qorongʻulikda) va ob-havo sharoitida koʻrinadigan maʼlumotlar tablosi, kunning qorongʻu vaqtida yoritish uskunalari hamda yordamchi uskunalar bilan jihozlangan boʻlishi; avtotransport vositasining ogʻirlik va gabarit koʻrsatkichlarini belgilangan aniqlikda 120 km/soatdan oshmaydigan tezlikda oʻlchashni taʼminlashi; harakatlanayotgan avtotransport vositalarining umumiy massasini oʻlchashda maksimal ogʻirlik, shuningdek, oʻqlarga tushadigan ogʻirliklarni qoʻshish yoʻli bilan 20 x N (oʻqlar soni) tonnagacha, avtotransport vositasining oʻqiga tushadigan maksimal ogʻirlik 20 tonnagacha, avtotransport vositasining oʻqiga tushadigan minimal ogʻirlik 1,5 tonnagacha oʻlchash imkoniyatlarga ega boʻlishi va nisbiy xatolikning ruxsat etilgan chegaralari 5 km/soatgacha ikki foiz, 5 dan 120 km/soatgacha oʻn foizgacha boʻlishi; harakatdagi avtotransport vositalarini gabarit oʻlchamlarini oʻlchashda uzunligi 32 metrgacha, eni 3,5 metrgacha, balandligi 5 metrgacha oʻlchash imkoniyatlarga ega boʻlishi va nisbiy xatolikning ruxsat etilgan chegaralari uzunligini oʻlchashda 0,6 metr, enini oʻlchashda 0,1 metr, balandligini oʻlchashda 0,06 metr boʻlishi lozim. 10. Koʻchma nazorat shoxobchalarga qoʻyiladigan umumiy texnik talablar quyidagilardan iborat: ogʻirlik (umumiy massa, oʻqlarga tushadigan ogʻirliklar, oʻqlar soni) koʻrsatkichlarni yigʻish va hududidan oʻtib ketadigan yuk avtotransport vositalari toʻgʻrisida maʼlumotlar (nazorat vaqtidagi avtotransport vositasining umumiy fotosurati, tarozida tortish videosi), davlat raqami belgisini avtomatik tanib olish (old va orqa) uskunalari, avtotransport vositasining uzunligi, eni va balandligini koʻrish imkonini beruvchi foto va video qayd etish uskunasi; nazoratdan oʻtgan har bir avtotransport vositasining oʻlchov natijalarini hamda foto va video maʼlumotlarini axborot tizimiga yuborish; koʻchma nazorat shoxobchasidan sutkaning kunduzgi va tungi vaqtlarida oʻtuvchi avtotransport vositalarini eng kamida 98 foiz davlat raqam belgisini aniqlash va qayd etish vositalari orqali Vazirlar Mahkamasining 2007-yil 27-iyundagi 131-son qarori bilan tasdiqlangan Avtotransport vositalariga beriladigan roʻyxatdan oʻtkazish davlat raqami belgilarining hududiy kodlari taqsimotida koʻrsatilgan davlat raqam belgilarini aniqlash. 11. Koʻchma nazorat shoxobchasi quyidagi uskunalar bilan jihozlangan boʻlishi talab etiladi: vazn oʻlchash uskunalari; avtotransport vositalarining oʻqlari soni va ular orasidagi masofani aniqlash uskunalari; foto va video qayd etish texnik vositalari; davlat raqami belgilarini (old va orqa) tanib olish uchun uskunalar; koʻchma nazorat shoxobchasi yaqinlashayotgani, nazoratdan oʻtish jarayonida talab qilinadigan harakatlanish tezligini va nazoratdan oʻtish qoidalarini aks ettiruvchi har qanday yorugʻlikda (qorongʻulikda) va ob-havo sharoitida koʻrinadigan maʼlumotlar tablosi; oʻlchov uskunasi natijalariga koʻra umumiy vazni, har bir oʻqqa tushuvchi ogʻirligi va avtotransport vositasining davlat raqami belgisini (old tomon) koʻrsatadigan monitor (eni kamida 2000 mm, balandligi kamida 1500 mm); avtotransport vositasining harakat tezligini oʻlchovchi uskuna; kunning qorongʻu vaqtida yoritish uskunalari; yordamchi uskunalar. 12. Maʼlumotlar bazasida quyidagi qayd etilgan maʼlumotlar saqlanishi va axborot tizimiga taqdim etilishi shart: sana, vaqti; avtotransport vositasining davlat raqam belgisi (old va orqa); avtotransport vositasining turi (yakka yoki mingashmali (tirkamali) avtopoyezd); statsionar shoxobchalarda avtotransport vositasining gabarit koʻrsatkichlari (uzunligi, eni va balandligi); avtotransport vositasining umumiy massasi; avtotransport vositasining har bir oʻqqa tushadigan ogʻirligi (alohida); avtotransport vositasining oʻqlari orasidagi masofasi va oʻqlar soni; tarozida tortish paytida avtotransport vositasining umumiy fotosurati; avtotransport vositasining oʻlchov vositasidan oʻtayotgani aks etgan video lavha. 13. Axborot tizimiga texnik talablar asosida integratsiya qilinishi va oʻzaro ishlash imkoniyatiga ega boʻlishi talab etiladi. 14. Nazorat shoxobchasining maʼlumotlarni qayta ishlash va saqlash dasturiy taʼminotida (keyingi oʻrinlarda — dasturiy taʼminot) amalga oshirilgan har qanday amaliy buyruqlar toʻgʻrisidagi maʼlumotlar (log fayllar) saqlanishi lozim. 15. Nazorat shoxobchasida qayd etilgan qoidabuzarlik hamda avtotransport vositalari toʻgʻrisidagi maʼlumotlar bilan Avtomobil yoʻllari qoʻmitasi xodimlariga masofadan turib ishlash imkoniyatining mavjud boʻlishi talab etiladi. 16. Nazorat shoxobchasi doimiy va uzluksiz rejimda ishlashi hamda uzilishlar roʻy berganda offlayn tarzda maʼlumotlarni toʻplash va saqlash uchun maxsus qurilma oʻrnatish, uning yordamida maʼlumotlarni qayta ishlash va saqlash nazorat shoxobchasining faoliyati qayta tiklanganda ushbu olingan maʼlumotlarni taqdim etish imkoniyatiga ega boʻlishi talab etiladi. 17. Aloqa tarmoqlari optik tolali tarmoq texnologiyalari (kommutator, marshrutizator va boshqalar) yordamida tashkil etilib, tarmoqning soʻnggi nuqtalariga qadar uzluksiz xizmat koʻrsatishi uchun yetarli oʻtkazuvchanlikni taʼminlashi lozim. 18. Nazorat shoxobchasidan oʻtgan avtotransport vositalari toʻgʻrisidagi foto va video maʼlumotlar VPN (Virtual Private Network — virtual xususiy tarmoq) aloqa kanali orqali axborot tizimining markaziy server qurilmasiga uzatilishi lozim. 19. Axborot xavfsizligi dasturiy taʼminoti maʼlumotlarni qayta ishlash va saqlash tizimidagi axborotni hamda uni qayta ishlovchi vositalarni himoya qilish uchun moʻljallangan. 20. Axborot xavfsizligi dasturiy taʼminoti quyidagilarni oʻz ichiga olishi talab etiladi: maʼlumotlarni saqlash; roʻyxatga olish va hisobga olish; yaxlitlikni taʼminlash; xavfsizlik devori; ruxsatsiz kirishlarni aniqlash; antivirus himoyasi. 21. Ushbu Texnik talablarning 20-bandida nazarda tutilgan talablar Buyurtmachi bilan kelishilgan xolda texnik dizayn bosqichida aniqlanishi va oʻzgartirilishi mumkin. 22. Axborotni muhofaza qilishda ishlatiladigan dasturiy taʼminot uchun OʻzDSt 2816:2014 “Axborot texnologiyalari. Eʼlon qilinmagan imkoniyatlar ustidan nazorat darajasi axborotini himoyalash vositasi dasturiy taʼminot klassifikatori” standarti talabiga asosan nazorat qilishning uchinchi darajasi taʼminlanishi talab etiladi. 23. Nazorat shoxobchasining apparat va dasturiy qismlarining oʻzaro bogʻliqligi hamda integratsiyalashgan holda ishlashini taʼminlash texnik loyihalash bosqichida amalga oshirilishi zarur. 24. Dasturiy taʼminot axborot tizimi bilan integratsiyalash tartibi hamda ularning oʻzaro bir-biri bilan bogʻlanish interfeyslari toʻgʻrisida yechimlar texnik loyihalashtirish davrida qabul qilinadi. 25. Axborot xavfsizligi dasturiy taʼminotining ulanish obyektlarini va maʼlumotlarini potensial xavflardan, beixtiyor harakatlardan va tashqi hujumlardan himoya qilishni taʼminlash zarur. 26. Axborot xavfsizligi dasturiy taʼminoti quyidagi talablarga javob berishi shart: maʼlumotlar bazasiga ruxsatsiz kirishdan himoyalash; dasturiy taʼminot va foydalanuvchilar faoliyatini roʻyxatdan oʻtkazish hamda hisobga olish; axborotni aloqa kanallari orqali uzatish, saqlash va qayta ishlash jarayonida ruxsatsiz modifikatsiyadan himoyalash; dasturiy taʼminot resurslariga kirishni boshqarish; aloqa kanallaridan uzatilayotgan maʼlumotlarni kriptografik usullar orqali konfidensialligini taʼminlash; viruslardan himoyalash; dasturiy taʼminot noqonuniy kirishdagi maʼlumotlarni tahlil qilish; dasturiy taʼminot konfiguratsiyasida yuzaga kelgan xatoliklar va kamchiliklarni aniqlash. 27. Nazorat shoxobchasi uskunalarini tashqi taʼsirlardan himoya qilish kompleks resurslarni yaratish lozim. 28. Ochiq havoda oʻrnatilgan tashqi moslamalar buzilishga chidamli korpuslar yoki toʻsiqlar bilan himoyalangan boʻlishi va -40 dan +60°S gacha haroratda ishlashini taʼminlash talab etiladi. 29. Aloqa liniyalari va jihozlari momaqaldiroq va boshqa salbiy tabiiy hodisalarda kerakli koʻrsatkichlarni saqlab turishlari kerak. 1. Mazkur Nizom mahalliy yuk tashuvchilar tomonidan belgilangan meʼyorlardan ortiq boʻlgan katta hajmli va (yoki) ogʻir vaznli avtotransport vositalarining avtomobil yoʻllarida harakatlanishi (foydalanishi) uchun toʻlovlarni amalga oshirish hamda bunday avtotransport vositalarining umumiy foydalanishdagi avtomobil yoʻllarida harakatlanish va yuk tashish qoidalarini buzganlik natijasida yetkazilgan zararni qoplash tartibini belgilaydi. 2. Ushbu Nizomda quyidagi asosiy tushunchalardan foydalaniladi: avtotransport vositalari — yoʻlovchilar, bagaj, yuklarni tashishga hamda maxsus ishlarni bajarishga moʻljallangan avtomobillar, shu jumladan shatakli avtomobillar, tirkama va yarim tirkamalar hamda ularning tarkiblaridan iborat transport vositalari (tirkamali yuk avtomobili yoki yarim tirkamali shatakchi avtomobil); avtotransport vositasi hajm oʻlchamlari — transport vositasining yuk bilan yoki yuksiz holatida eni, uzunligi va balandlik oʻlchamlari. vakolatli organ — Transport vazirligi huzuridagi Avtomobil yoʻllari qoʻmitasi (keyingi oʻrinlarda — Avtomobil yoʻllari qoʻmitasi); katta hajmli avtotransport vositasi — yuklangan yoki yuksiz holda oʻlchamlarining (balandligi, kengligi yoki uzunligi) birorta koʻrsatkichi ularning Oʻzbekiston Respublikasi hududidagi avtomobil yoʻllarida harakatlanishi uchun belgilangan meʼyoriy oʻlchamlardan katta boʻlgan transport vositasi; mahalliy yuk tashuvchi — Oʻzbekiston Respublikasi hududida roʻyxatga olingan, mulk huquqi bilan yoki boshqa qonuniy asoslarda unga tegishli avtotransport vositasidan yuk yoki yoʻlovchilarni tashishda foydalanuvchi yuridik yoki jismoniy shaxs; ogʻir vaznli avtotransport vositasi — har qanday vazn koʻrsatkichlaridan biri Oʻzbekiston Respublikasi avtomobil yoʻllarida harakatlanishi uchun belgilangan meʼyoriy oʻlchovlardan vazni (umumiy vazn va oʻqqa tushuvchi ogʻirlik) ortiq boʻlgan avtotransport vositasi; ruxsatnoma — Oʻzbekiston Respublikasi hududida kelishilgan aniq yoʻnalish boʻyicha katta hajmli va ogʻir vaznli avtotransport vositalarining harakatlanish huquqini beruvchi hujjat; 3. Avtomobil yoʻllari, koʻpriklar va yoʻl oʻtkazgichlarning xizmat koʻrsatish muddatidan avval buzilishi hamda yoʻnalish boʻyicha harakatlanishga toʻsqinlik qiluvchi ogʻir vaznli va katta hajmli avtotransport vositalarining yurishi uchun toʻlovlar ularni saqlash, taʼmirlash, oʻtkazib yuborishlarni tashkil etish va harakat xavfsizligini taʼminlash boʻyicha qoʻshimcha ish hajmlarini qoplash xarajatlari bilan aniqlanadi. Ogʻir vaznli va katta hajmli avtotransport vositalarining umumiy foydalanishdagi yoʻllar boʻylab yurishi uchun toʻlovga quyidagilar kiradi: ruxsatnomani rasmiylashtirish uchun toʻlov; avtotransport vositasining umumiy haqiqiy vazni belgilangan meʼyordan oshib ketganligi uchun toʻlov; gʻildirak oʻqi haqiqiy yuklamalarining belgilangan meʼyorlardan oshib ketganligi uchun toʻlov; avtotransport vositasi hajm oʻlchamlarining yoʻl qoʻyiladigan meʼyorlardan oshib ketganligi uchun toʻlov. 4. Yoʻl harakati qoidalariga yoxud yuk tashuvlarini amalga oshirish shartlariga rioya qilmaslik tufayli yoʻllarga va yoʻl inshootlariga zarar yetkazganlik uchun avtotransport vositasi egasi qonunchilik hujjatlariga muvofiq javobgar boʻladi. 5. Agar ruxsatnoma talablari va yoʻl harakati qoidalariga rioya etgan holda, ogʻir vaznli va katta hajmli avtotransport vositalari yurishi natijasida yoʻllarga va yoʻl inshootlariga harakatni cheklashga olib keladigan zarar yetkazilsa, u holda javobgarlik va zararni toʻlash qonunchilik hujjatlariga muvofiq ruxsatnoma va qatnov marshrutini kelishib bergan tashkilotlarga yuklanadi. 6. Transport vositasining umumiy haqiqiy massasi ruxsat berilganiga nisbatan oshganligi uchun toʻlanadigan toʻlov 1-jadvalda keltirilgan tariflarga muvofiq belgilanadi. Ogʻir vaznli avtotransport vositalarining avtomobil yoʻllaridan oʻtishida oʻqqa tushadigan haqiqiy ogʻirlikning (Of) ruxsat berilganga (Od) nisbatan oshganligi uchun toʻlov har bir ortiqcha yuklangan oʻq uchun 2-jadvalda keltirilgan tariflarga muvofiq undiriladi. 7. Avtotransport vositalari hajmlarining ortiqchaligi uchun toʻlov yurib oʻtilgan 1 km yoʻl uchun bazaviy hisoblash miqdorining (BHM) 0,32 foizi miqdorida undiriladi. 8. Ogʻir vaznli va katta hajmli transport vositalari oʻtishi uchun arizalarni koʻrib chiqish, yoʻnalishni kelishish va ruxsatnoma berish uchun toʻlanadigan toʻlovning miqdori “Litsenziya” axborot tizimida quyidagi tarzda belgilanadi: 100 kmga qadar BHM ning 54 foizi miqdorida; har bir keyingi kilometr uchun BHM ning 0,24 foizi miqdorida. 9. Katta hajmli va ogʻir vaznli avtotransport vositalari Avtomobil yoʻllari qoʻmitasi tomonidan rasmiylashtirilgan ruxsatnoma bilan harakatlanishiga ruxsat beriladi. 10. Avtotransport vositasining parametrlari ruxsatnomada belgilangan parametrlardan ortiq boʻlishi va/yoki ruxsatnomada belgilangan harakat yoʻnalishidan ogʻish yoki chetga chiqish holati aniqlangan taqdirda, avtomobil yoʻllariga zarar yetkazgan deb hisoblash uchun asos boʻladi. 11. Katta hajmli va ogʻir vaznli avtotransport vositalari ruxsatnomasiz harakatlanishi va yuk tashish qoidalarini buzganlik natijasida avtomobil yoʻllari qoplamasiga va konstruksiyasiga yetkazilgan zarar miqdori har bir bosib oʻtgan kilometr masofa uchun quyidagicha hisoblanadi: avtotransport vositasining umumiy ogʻirligi 50 tonnagacha boʻlganda — bazaviy hisoblash miqdorining oʻttiz foizi miqdorida; avtotransport vositasining umumiy ogʻirligi 80 tonnagacha boʻlganda — bazaviy hisoblash miqdorining bir barobari miqdorida; avtotransport vositasining umumiy ogʻirligi 80 tonna va undan yuqori boʻlganda — bazaviy hisoblash miqdorining uch barobari miqdorida. Bosib oʻtilgan masofani aniqlash imkoni boʻlmagan taqdirda yetkazilgan zarar miqdorlari ikki yuz kilometr uchun undiriladi. 12. Katta hajmli va ogʻir vaznli avtotransport vositalarining ruxsatnomasiz harakatlanishi, ruxsatnomada belgilangan harakat yoʻnalishidan ogʻishi yoki chetga chiqishi va yuk tashish qoidalarini buzganligi natijasida yoʻl oʻtkazgich va koʻprik inshootlariga va boshqa yoʻl elementlariga yetkazilgan zarar mazkur inshootni diagnostika qilish natijalariga koʻra ishlab chiqilgan loyihada koʻzda tutilgan hisob-kitoblarga koʻra aniqlanadi va undiriladi. 13. Yetkazilgan zarar yuk tashuvchi tomonidan toʻliq bartaraf etilganda yoki yoʻl tashkilotiga toʻliq qoplab berilgan taqdirda, undirilgan hisoblanadi. 14. Katta hajmli va ogʻir vaznli avtotransport vositalarining umumiy foydalanishdagi avtomobil yoʻllarida harakatlanish va yuk tashish qoidalarini buzganlik natijasida yetkazilgan zarar Transport vazirligi huzuridagi Transport nazorati inspeksiyasi hamda Avtomobil yoʻllari qoʻmitasi tomonidan belgilangan tartibda undiriladi. 15. Katta hajmli va ogʻir vaznli avtotransport vositalarini Ichki ishlar vazirligi Jamoat xavfsizligi departamentining Yoʻl harakati xavfsizligi xizmati patrul avtomobillarining kuzatib borganligi uchun toʻlov ushbu Nizom bilan tartibga solinmaydi. Ushbu toʻlov avtotransport vositalari egalaridan Ichki ishlar vazirligi Jamoat xavfsizligi departamentining Yoʻl harakati xavfsizligi xizmati bilan tuzilgan shartnoma asosida undiriladi. 16. Mazkur Nizomda nazarda tutilgan ogʻir vaznli va katta hajmli avtotransport vositalarining umumiy foydalanishdagi avtomobil yoʻllar boʻylab harakatlanishi uchun toʻlovlar “Litsenziya” axborot tizimida toʻlov kunidagi Oʻzbekiston Respublikasida belgilangan bazaviy hisoblash miqdoriga nisbatan undiriladi. 17. Yuk tashuvchiga nisbatan maʼmuriy javobgarlik choralari qoʻllanilganda, uni avtomobil yoʻli va yoʻl inshootlariga yetkazilgan zararni qoplashdan ozod etmaydi. 18. Mazkur Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Vazirlar Mahkamasining “Avtomobilda xorijiy yuk tashuvchilarning Oʻzbekiston Respublikasi hududiga kirishlari, boʻlishlari, yuk olib oʻtishlari va undan chiqib ketishlari tartibi toʻgʻrisida” 1995-yil 11-yanvardagi 11-son qarorida: a) 4-band quyidagi tahrirda bayon etilsin: “4. Oʻzbekiston Respublikasi Ichki ishlar vazirligi respublika hududi orqali oʻtuvchi transport vositalarining hududga kirgan kunidan boshlab 5 kundan ortiq boʻlmagan muddatda (katta hajmli va (yoki) ogʻir vaznli avtotransport vositalarining avtomobil yoʻllarida harakatlanishiga maxsus ruxsatnomada boshqa muddat belgilanmagan boʻlsa) chiqib ketishlarini taʼminlagan holda, ularning yuk olib oʻtishlari ustidan qattiq nazorat oʻrnatsin, shuningdek, berilgan buyurtmanomalarga muvofiq avtomobil transportida tashiladigan maxsus yuklarni kuzatib borishni amalga oshirsin”; b) 15-bandning ikkinchi xatboshisidagi “yurishidan” soʻzi “harakatlanishi uchun yigʻimlar “Litsenziya” axborot tizimi orqali undiriladi va” soʻzlari bilan almashtirilsin; v) 6-ilovada: 4-band quyidagi tahrirda bayon etilsin: “4. Agar ruxsatnoma talablari va yoʻl harakati qoidalariga rioya etgan holda, ogʻir vaznli va katta hajmli avtotransport vositalari yurishi natijasida yoʻllarga hamda yoʻl inshootlariga harakatni cheklashga olib keladigan zarar yetkazilsa, u holda javobgarlik va zararni toʻlash qonunchilik hujjatlariga muvofiq ruxsatnoma hamda qatnov marshrutini kelishib bergan tashkilotlarga yuklanadi”; 8-bandning birinchi xatboshisi quyidagi tahrirda bayon etilsin: “8. Ogʻir yukli va yirik gabaritli transport vositalari oʻtishi uchun arizalarni koʻrib chiqish, yoʻnalishni kelishish hamda ruxsatnoma berish uchun toʻlanadigan toʻlovning miqdori “Litsenziya” axborot tizimida quyidagi tarzda hisoblanadi:”; 9-band quyidagi tahrirda bayon etilsin: “9. Mazkur Nizomda nazarda tutilgan toʻlovlarni milliy valyuta “soʻm”da ruxsatnoma berilgan kundagi Oʻzbekiston Respublikasi Markaziy bankining kursi boʻyicha “Litsenziya” axborot tizimi orqali undiriladi”. 2. Vazirlar Mahkamasining “Avtomobil yonilgʻisi quyish shoxobchalarining ishini takomillashtirish va respublika isteʼmolchilarini neft mahsulotlari bilan taʼminlashni yaxshilash chora-tadbirlari toʻgʻrisida” 1998-yil 18-sentabrdagi 397-son qarorining 4-bandida: ikkinchi va uchinchi xatboshilar chiqarib tashlansin; uchinchi va toʻrtinchi xatboshilar tegishlicha ikkinchi va uchinchi xatboshilar deb hisoblansin. 3. Vazirlar Mahkamasining 2006-yil 1-noyabrdagi 226-son qarori bilan tasdiqlangan Avtomobil yoʻllarini taʼmirlash va saqlash ishlari tasnifining 31-bandi oʻn ikkinchi xatboshisi quyidagi tahrirda bayon etilsin: “avtomobil yoʻllarida vazn va hajm parametrlari nazorati boʻyicha statsionar va koʻchma shoxobchalarni saqlash, shuningdek, avtotransport vositalarining ruxsat etilgan vazn va gabarit parametrlariga rioya etilishi ustidan nazorat qilish uchun Ichki ishlar vazirligi Jamoat xavfsizligi departamenti Yoʻl harakati xavfsizligi xizmati xodimlarini shartnoma asosida jalb etish”. 5. Vazirlar Mahkamasining 2011-yil 26-dekabrdagi 342-son qarori bilan tasdiqlangan Katta hajmli va ogʻir vaznli yuklarni avtomobil transportida tashishda harakat xavfsizligini taʼminlash qoidalarida: a) 5-bandda: birinchi xatboshi “katta hajmli” soʻzlaridan keyin “va (yoki) ogʻir vaznli” soʻzlari bilan toʻldirilsin; toʻrtinchi xatboshi quyidagi tahrirda bayon etilsin: “vazn va hajm parametrlarini aniqlashda oʻlchash asbobining avtotransport vositalarini toʻxtab turgan yoki 5 km/soatgacha tezlik bilan harakatlanayotganda besh foiz, 5 km/soatdan yuqori tezlikda harakatlanayotganda — oʻn foiz farq bilan ishlashiga yoʻl qoʻyiladi va u yuk tashuvchi foydasiga talqin qilinadi”; b) 7-bandning birinchi xatboshisidagi “yoki maqsadga muvofiq” soʻzlari chiqarib tashlansin; v) 18-band oʻz kuchini yoʻqotgan deb hisoblansin; g) 29-bandning ikkinchi va uchinchi xatboshilari chiqarib tashlansin; d) 32-bandning toʻrtinchi xatboshisi chiqarib tashlansin; e) 54-band oʻz kuchini yoʻqotgan deb hisoblansin; j) Qoidalarga 2-ilovaning izoh qismi quyidagi tahrirda bayon etilsin: 6. Vazirlar Mahkamasining 2014-yil 9-iyuldagi 184-son qarori bilan tasdiqlangan Qutqaruv xizmatlari, qutqaruv tuzilmalari va qutqaruvchilarni attestatsiyadan oʻtkazish, qutqaruv xizmatlari va qutqaruv tuzilmalarini hisobga olish roʻyxatidan oʻtkazish tartibi toʻgʻrisidagi nizomga 1-ilovaning oʻn toʻrtinchi xatboshisidagi “va “Oʻztemiryoʻlnazorat” inspeksiyasi” soʻzlari “huzuridagi Transport nazorati inspeksiyasi” soʻzlari bilan almashtirilsin. 7. Vazirlar Mahkamasining “Aholini va hududlarni tabiiy hamda texnogen xususiyatli favqulodda vaziyatlardan muhofaza qilish, fuqaro muhofazasi, shuningdek kemalar, shu jumladan kichik hajmli kemalardan xavfsiz foydalanish sohasida davlat nazoratini olib borish tartibi toʻgʻrisidagi nizomni tasdiqlash haqida” 2017-yil 19-sentabrdagi 744-son qarorida: a) nomi va 1-banddagi “kemalar, shu jumladan” soʻzlari chiqarib tashlansin; b) ilovada: nomi, 1 va 4-bandlardagi “kemalar, shu jumladan” soʻzlari chiqarib tashlansin; 5-bandda: beshinchi xatboshi quyidagi tahrirda bayon etilsin: “kichik hajmli kemalardan xavfsiz foydalanish, shuningdek, suv obyektlarida kemalardan va ular turadigan bazalardan (inshootlardan) foydalanishda fuqarolarning xavfsizligini taʼminlash yuzasidan samarali nazoratni amalga oshirish”; toʻqqizinchi xatboshidagi “kemalar, shu jumladan” soʻzlari chiqarib tashlansin; 7-band, 9-bandning toʻrtinchi xatboshisi, 14-bandning yettinchi xatboshisi, 20-band, 21-bandning birinchi xatboshisi va 33-banddagi “kemalar, shu jumladan” soʻzlari chiqarib tashlansin; 5-bobning nomidagi “Kemalar, shu jumladan kichik hajmli” soʻzlari “Kichik hajmli” soʻzlari bilan almashtirilsin; 39-bandning birinchi xatboshisidagi “kemalar, shu jumladan” soʻzlari chiqarib tashlansin; 40-banddagi “Kemalar, shu jumladan kichik hajmli” soʻzlari “Kichik hajmli” soʻzlari bilan almashtirilsin; 42-bandning ikkinchi xatboshisidagi “kemalar, shu jumladan” soʻzlari chiqarib tashlansin; 43-banddagi “toʻxtab” va “shuningdek, kemachilikni tartibga soluvchi qoidalarni” soʻzlari chiqarib tashlansin; 44 va 46-bandlardagi “toʻxtab” soʻzi chiqarib tashlansin; Nizomga ilovada: ilova belgisidagi “kemalar, shu jumladan” soʻzlari chiqarib tashlansin; nomidagi “kemalar, shu jumladan” soʻzlari chiqarib tashlansin; matnidagi “kemalardan, shu jumladan” hamda “kemalar, shu jumladan” soʻzlari chiqarib tashlansin. 8. Vazirlar Mahkamasining “Tusi oʻzgartirilgan (qoraytirilgan) oynali avtotransport vositalaridan foydalanishni tartibga solish chora-tadbirlari toʻgʻrisida” 2018-yil 18-iyuldagi 547-son qarorining 2-bandida: “a” kichik band “M2, M3 toifaga oid III klass avtotransport vositalari” soʻzlaridan keyin “(turistik faoliyatni amalga oshirish uchun litsenziyaga ega boʻlgan subyektlarning M2, M3 toifaga oid III klass avtotransport vositalari, shuningdek, minivenlari bundan mustasno)” soʻzlari bilan toʻldirilsin; quyidagi mazmundagi “g1” kichik band bilan toʻldirilsin: “g1) turistik faoliyatni amalga oshirish uchun litsenziyaga ega boʻlgan subyektlarning M2, M3 toifaga oid III klass avtotransport vositalari, shuningdek, minivenlar yon oynalarining tusini oʻzgartirishga (qoraytirishga) ruxsatnoma berish uchun bir martalik toʻlov stavkalari ushbu bandning “g” kichik bandiga muvofiq belgilanadi”. 9. Vazirlar Mahkamasining 2019-yil 19-apreldagi 336-son qarori bilan tasdiqlangan Oʻzbekiston Respublikasi Transport vazirligi toʻgʻrisidagi nizomning 13-bandida: “j” kichik bandi yettinchi va sakkizinchi xatboshilari chiqarib tashlansin; toʻqqizinchi — oʻn yettinchi xatboshilar yettinchi — oʻn beshinchi xatboshilar deb hisoblansin. 10. Vazirlar Mahkamasining 2019-yil 24-maydagi 429-son qarori bilan tasdiqlangan Oʻzbekiston Respublikasi Transport vazirligi huzuridagi Transport va logistikani rivojlantirish jamgʻarmasi toʻgʻrisidagi nizomning 3-bandida: beshinchi xatboshidagi “100” raqami “60” raqami bilan almashtirilsin; quyidagi mazmundagi yettinchi — oʻninchi xatboshilar bilan toʻldirilsin: “tegishli ruxsatnomasiz ogʻir vaznli, yirik gabaritli, xavfli yuklarni tashish va yuk bilan yoki yuksiz holdagi gabarit oʻlchamlari belgilangan normalardan ortiq boʻlgan transport vositalarida yoʻlga chiqish uchun undiriladigan jarimalar summasining 10 foizi; yuk koʻtarish quvvati 10 tonnadan yuqori boʻlgan yuk avtotransporti vositalari va tirkamalarining avtomobil yoʻllari boʻylab harakatlanishi huquqi uchun yigʻimning 10 foizi; tadbirkorlik subyektlariga tegishli oʻlchov nazorat shoxobchalari qayd etgan tegishli ruxsatnomasiz ogʻir vaznli, yirik gabaritli, xavfli yuklarni tashish va yuk bilan yoki yuksiz holdagi gabarit oʻlchamlari belgilangan normalardan ortiq boʻlgan transport vositalarida yoʻlga chiqish uchun undiriladigan jarimalar summasining 15 foizi; tadbirkorlik subyektlariga tegishli koʻchma oʻlchov nazorat shoxobchalarida oʻrnatilgan foto va video qayd etish dasturiy-texnik vositalari orqali aniqlangan shoxobchaga kirish joyida toʻla vazni 12 tonnadan yuqori boʻlgan N3 va O4 toifaga kiruvchi avtotransport vositalarini yoʻnaltiruvchi yoʻl belgilariga rioya qilmagan holda shoxobcha orqali harakatlanmagan yuk avtotransport vositalari uchun qoʻllanilgan jarima summasining 50 foizi”; yettinchi — oʻninchi xatboshilar tegishlicha oʻn birinchi — oʻn toʻrtinchi xatboshilar deb hisoblansin. 11. Vazirlar Mahkamasining 2019-yil 21-noyabrdagi 924-son qarori bilan tasdiqlangan Oʻzbekiston Respublikasi Transport vazirligi huzuridagi Avtomobil yoʻllari' qoʻmitasi faoliyatini rivojlantirish va qoʻllab-quvvatlash jamgʻarmasi toʻgʻrisidagi nizomda: a) 4-bandda: “a” kichik banddagi “40” raqami “25” raqami bilan almashtirilsin; “v” kichik banddagi “90” raqami “80” raqami bilan almashtirilsin; quyidagi mazmundagi “l1”, “l2” va “l3” kichik bandlar bilan toʻldirilsin: “l1) yuk koʻtarish quvvati 10 tonnadan yuqori boʻlgan yuk avtotransporti vositalari va tirkamalarining avtomobil yoʻllari boʻylab harakatlanishi huquqi uchun yigʻimning 90 foizi; l2) tadbirkorlik subyektlariga tegishli oʻlchov-nazorat shoxobchalari orqali qayd etilgan yoʻl harakati qoidalari buzilganligi uchun dastlabki 2 yil davomida undirilgan jarimalar summasidan tushgan mablagʻlarning 35 foizi, ishga tushirilganidan 2 yil oʻtganidan soʻng 45 foizi; l3) maxsus koʻrikdan oʻtkazish va texnik xulosa ishlab chiqish xizmatlari uchun toʻlovlardan kelib tushgan mablagʻlarning 50 foizi”; b) 8-bandda: sakkizinchi xatboshi quyidagi tahrirda bayon etilsin: “Qoʻmitaga yuklangan vazifalarni bajarish uchun konsalting va boshqa tashkilotlardan xorijiy mutaxassislarni oʻrnatilgan tartibda shartnoma asosida jalb qilish hamda mahalliy mutaxassislarni, maslahatchilarni shartnoma asosida jalb qilish, shuningdek, Qoʻmita ekspert-tahlil guruhi faoliyatini moliyalashtirish”; yigirma birinchi xatboshi “postini tashkil etish” soʻzlaridan keyin “, shuningdek, avtotransport vositalarining ruxsat etilgan vazn va gabarit parametrlariga rioya etilishi ustidan nazorat qilish uchun Ichki ishlar vazirligi Jamoat xavfsizligi departamenti Yoʻl harakati xavfsizligi xizmati xodimlarini shartnoma asosida jalb etish” soʻzlari bilan toʻldirilsin. 12. Vazirlar Mahkamasining 2020-yil 19-maydagi 295-son qarori Oʻzbekiston Respublikasi Transport vazirligi huzuridagi Avtomobil yoʻllari qoʻmitasi toʻgʻrisidagi nizomning 13-bandi toʻqqizinchi xatboshisi quyidagi tahrirda bayon etilsin: “yoʻl xoʻjaligi sohasini tartibga solish masalalarini muhokama qilish uchun ekspertlarni jalb qilish, shuningdek, sohadagi islohotlar ijrosini ekspertlik jihatdan taʼminlashning yangi, samarali va sifatli tizimini yaratish doirasida normativ-huquqiy hujjatlar loyihalarini ishlab chiqish uchun malakali mutaxassislardan iborat ekspert-tahlil guruhlarini qonunchilik hujjatlarida belgilangan tartibda tashkil etish”. 13. Vazirlar Mahkamasining “Transport vositalarining vazn va hajm parametrlarini nazorat qilishni joriy etish chora-tadbirlari toʻgʻrisida” 2020-yil 28-maydagi 337-son qarorida: a) 1-ilovada: 3-bandning toʻrtinchi xatboshisidagi “dengiz konteynerlari;” soʻzlari chiqarib tashlansin; 4-bandda: “a” kichik banddagi “hamda toʻxtatilgan transport vositalarini toʻxtatish sabablari bartaraf etilgunga qadar joylashtirish uchun toʻxtash joyi” soʻzlari chiqarib tashlansin; “d” va “e” kichik bandlar oʻz kuchini yoʻqotgan deb hisoblansin; “j” kichik banddagi “koʻchma” soʻzi “statsionar” soʻzi bilan almashtirilsin; “z” kichik band quyidagi tahrirda bayon etilsin: “z) kunu tun rejimida ishlaydigan xodimlar uchun moʻljallangan va maʼlumot almashish aloqa vositalari bilan jihozlangan xona”; 5-bandda: birinchi xatboshi “avtomatlashtirilgan” soʻzidan keyin “(WIM tizimi)” soʻzlari bilan toʻldirilsin; “a” kichik banddagi “aniqlovchi, oʻqdagi gʻildiraklar sonini” soʻzlari chiqarib tashlansin; “d” kichik band oʻz kuchini yoʻqotgan deb hisoblansin; “e” kichik band quyidagi tahrirda bayon etilsin: “e) maʼlumot almashish aloqa vositalari”; 6-bandning “v”, “d” va “e” kichik bandlari oʻz kuchini yoʻqotgan deb hisoblansin; 16-bandning birinchi xatboshisi “Avtomobil yoʻllarida” soʻzlaridan keyin “koʻchma va statsionar punktlarida” soʻzlari bilan toʻldirilsin; 19-band quyidagi tahrirda bayon etilsin: “19. Koʻchma va statsionar punktlarida: Oʻzbekiston Respublikasi Transport vazirligi huzuridagi Transport nazorati inspeksiyasi inspektorlari (keyingi oʻrinlarda — Inspektor) respublika hududida; Bojxona qoʻmitasi Oʻzbekiston Respublikasi davlat chegarasi oʻtish punktlarida quyidagilardan iborat instrumental vazn va hajm nazoratini amalga oshiradi: transport vositasining hajmlarini oʻlchash (ogʻirlik, uzunlik, kenglik va balandlik kabilar); oʻqlar oʻrtasidagi masofani oʻlchash; oʻqlarga tushadigan ogʻirlikni oʻlchash; umumiy ogʻirligini oʻlchash va boshqalar”; 23-bandda: birinchi xatboshi quyidagi mazmundagi jumla bilan toʻldirilsin: “Avtomatlashtirilgan punktlar bundan mustasno”; oltinchi va yettinchi xatboshilar chiqarib tashlansin; 26-band quyidagi tahrirda bayon etilsin: “26. Katta hajmli va ogʻir vaznli transport vositasi egasida (foydalanuvchida) avtomobil yoʻllaridan oʻtish uchun maxsus ruxsatnoma mavjud boʻlmagan yoki ruxsatnomada belgilangan harakat yoʻnalishidan chetlangan, shuningdek, yoʻl harakatlari shartlari buzilgan taqdirda, inspektor transport vositasi harakatini toʻxtatadi va bayonnoma rasmiylashtiradi. Avtomatlashtirilgan punktlarida aniqlangan holatlar boʻyicha avtomat tarzda bayonnoma rasmiylashtiriladi”; b) 2-ilovada: 4-band quyidagi tahrirda bayon etilsin: “4. Yuk tashuvchi (buyurtmachi) yoki ularning vakillari maxsus ruxsatnoma olish uchun “Litsenziya” axborot tizimi orqali murojaat etishlari zarur”; 7-band quyidagi tahrirda bayon etilsin: “7. Maxsus koʻrik oʻtkazish ishlari katta hajmli va ogʻir vaznli transport vositalarining umumiy ogʻirligi, oʻqi boʻyicha ogʻirligi va hajm oʻlchamlaridan kelib chiqib bir oygacha boʻlgan muddatda amalga oshiriladi, belgilangan meʼyorlardan uch barobar ortiq yuklar bundan mustasno”; 11, 12 va 13-bandlar quyidagi tahrirda bayon etilsin: “11. Bir yoʻnalishda maxsus koʻrik oʻtkazilgandan soʻng takroran 15 kun ichida qayta maxsus koʻrikdan oʻtkazish talab etilmaydi, belgilangan meʼyorlardan uch barobar ortiq yuklar bundan mustasno. 12. Texnik xulosa quyida keltirilgan shartlarning hech boʻlmaganda bittasi mavjud boʻlgan hollarda ishlab chiqiladi: katta hajmli va ogʻir vaznli transport vositalarining umumiy ogʻirligi 70 tonnadan oshsa; katta hajmli va ogʻir vaznli transport vositalarining uzunligi 24 metrdan oshsa; katta hajmli va ogʻir vaznli transport vositalarining kengligi 3,5 metrdan oshsa; katta hajmli va ogʻir vaznli transport vositalarining balandligi 4,5 metrdan oshsa; umumiy foydalanishdagi avtomobil yoʻllari uchun avtotransport vositasining (avtopoyezdning) bitta oʻqiga tushgan ogʻirlik miqdori 13 tonnadan ortiq boʻlganda. 13. Avtomobil yoʻllarini maxsus koʻrikdan oʻtkazish va texnik xulosa ishlab chiqish xizmatlari uchun toʻlovlar yuk tashuvchi (buyurtmachi) yoki ularning vakillari bilan avtomobil yoʻllari sohasidagi maxsus vakolatli organ yoki u vakolat bergan tashkilot oʻrtasida tuzilgan shartnoma asosida yoʻnalishning har bir kilometr masofasi uchun transport vositasining yuk bilan umumiy ogʻirligi: 100 tonnagacha boʻlgan transport vositalari uchun bazaviy hisoblash miqdorining oʻn besh foizi; 100 tonna va undan ortiq boʻlgan transport vositalari uchun bazaviy hisoblash miqdorining yigirma foizi miqdorida hisob-kitob qilinadi. Maxsus koʻrikdan oʻtkazish va texnik xulosa ishlab chiqish xizmatlari uchun toʻlovlardan kelib tushgan mablagʻlarning ellik foizi Transport vazirligi huzuridagi Avtomobil yoʻllari qoʻmitasi faoliyatining rivojlantirish va qoʻllab-quvvatlash jamgʻarmasiga yoʻnaltiriladi”. 14. Vazirlar Mahkamasining “Kema haydovchilarini tayyorlash, qayta tayyorlash va ularning malakasini oshirish chora-tadbirlari toʻgʻrisida” 2020-yil 4-iyuldagi 421-son qarorida: a) 2-bandning “a” kichik bandi ikkinchi xatboshisi “Transport vazirligi” soʻzlaridan keyin “huzuridagi Transport nazorati inspeksiyasi” soʻzlari bilan toʻldirilsin; b) ilovada: 29-bandning birinchi xatboshisidagi “Transport vazirligi va Favqulodda vaziyatlar vazirligining hududiy favqulodda vaziyatlar boshqarmalarida” soʻzlari “Transport vazirligi huzuridagi Transport nazorati inspeksiyasi va Favqulodda vaziyatlar vazirligining hududiy boshqarmalarida” soʻzlari bilan almashtirilsin; 35-bandning ikkinchi xatboshisidagi “Transport vazirligining tegishli hududiy boshqarmalari” soʻzlari “Transport vazirligi huzuridagi Transport nazorati inspeksiyasining tegishli hududiy boʻlinmalari” soʻzlari bilan almashtirilsin; 37-bandning ikkinchi xatboshisi “Transport vazirligi” soʻzlaridan keyin “huzuridagi Transport nazorati inspeksiyasi boshligʻi” soʻzlari bilan toʻldirilsin; 43-bandning ikkinchi xatboshisi “Transport vazirligi” soʻzlaridan keyin “huzuridagi Transport nazorati inspeksiyasi” soʻzlari bilan toʻldirilsin; 61-banddagi “Favqulodda vaziyatlar vazirligi va Transport vazirligining hududiy boshqarmalari” soʻzlari “Favqulodda vaziyatlar vazirligining hududiy boshqarmalari va Transport vazirligi huzuridagi Transport nazorati inspeksiyasining” soʻzlari bilan almashtirilsin; Nizomga 7-ilovaning “Oʻzbekiston Respublikasi Transport vazirligi tomonidan beriladigan Kema haydovchisi guvohnomasining namunasi va tavsifi” boʻlimida: “Guvohnomaning ichki tomoni” kichik boʻlimi quyidagi tahrirda bayon etilsin: “ tavsif qismining oʻn oltinchi xatboshidagi “TRANSPORT VAZIRLIGI”, ikkinchi va uchinchi satrlarda “MINISTERSTVO TRANSPORTA” soʻzlari “TRANSPORT VAZIRLIGI HUZURIDAGI TRANSPORT NAZORATI INSPEKTSIYASI”, ikkinchi va uchinchi satrlarda “INSPEKSIYA PO NADZORU V SFERE TRANSPORTA PRI MINISTERSTVE TRANSPORTA” soʻzlari bilan almashtirilsin. 15. Vazirlar Mahkamasining 2022-yil 22-fevraldagi 86-son qarori bilan tasdiqlangan Maxsus elektron tizim orqali ruxsat etish xususiyatiga ega ayrim hujjatlarni berish tartib-taomillari toʻgʻrisidagi yagona nizomga 25-ilovaning 7 — 12-pozitsiyalari quyidagi tahrirda bayon etilsin: 16. Vazirlar Mahkamasining 2022-yil 25-martdagi 133-son qarori bilan tasdiqlangan Noruda foydali qazilmalarni oʻz ichiga olgan yer qaʼri uchastkalaridan foydalanish huquqini olish uchun ruxsatnomalar berish tartibi toʻgʻrisidagi nizomga 5-ilovaning 9-pozitsiyasi uchinchi ustuni quyidagi mazmundagi “v” kichik band bilan toʻldirilsin: “v) noruda foydali qazilma konida avtotransport vositalarining ogʻirlik parametrlarini oʻlchashga moʻljallangan tarozilarni oʻrnatish hamda yuk avtotransport vositalari meʼyor talablarida yuklanishi va yoʻlga chiqishi boʻyicha majburiyatlar”. 17. Vazirlar Mahkamasining 2022-yil 7-apreldagi 167-son qarori bilan tasdiqlangan Daryo transportida davlat xizmatlari koʻrsatishning maʼmuriy reglamentida: a) 2-bandda: oltinchi xatboshidagi “Transport vazirligining” soʻzlari “Transport vazirligi huzuridagi Transport nazorati inspeksiyasining” soʻzlari bilan almashtirilsin; yettinchi xatboshi quyidagi tahrirda bayon etilsin: “hududiy kemachilik registri inspektori — Transport vazirligi huzuridagi Transport nazorati inspeksiyasining Qoraqalpogʻiston Respublikasi, Surxondaryo, Xorazm va Toshkent viloyatlari hududiy boʻlinmalarining kemalarni klassifikatsiya va texnik nazorat qilish vakolati berilgan mansabdor shaxslari”; b) 7 va 8-bandlar quyidagi tahrirda bayon etilsin: “7. Kemani roʻyxatga/qayta roʻyxatga olish va tegishli texnik koʻriklarni oʻtkazish kema egasi va Transport vazirligi huzuridagi Transport nazorati inspeksiyasining Qoraqalpogʻiston Respublikasi, Surxondaryo, Xorazm va Toshkent viloyatlari hududiy boʻlinmalari bilan oʻzaro tuzilgan shartnomalar asosida amalga oshiriladi. 8. Kemani roʻyxatga/qayta roʻyxatga olish va uni texnik koʻrikdan oʻtkazish toʻgʻrisida ariza kema egasi tomonidan Yagona interaktiv davlat xizmatlari portali yoki Transport vazirligi huzuridagi Transport nazorati inspeksiyasining veb-sayti orqali yoxud bevosita oʻzlari joylashgan manzil boʻyicha Transport nazorati inspeksiyasining tegishli hududiy boʻlinmalariga taqdim etiladi”; v) 9-banddagi “tegishli Transport boshqarmasiga” soʻzlari “Transport vazirligi huzuridagi Transport nazorati inspeksiyasining tegishli hududiy boʻlinmalariga” soʻzlari bilan almashtirilsin; g) 10-bandning oltinchi xatboshisidagi “Transport vazirligi va Davlat bojxona qoʻmitasining” soʻzlari “Transport vazirligi huzuridagi Transport nazorati inspeksiyasi va Iqtisodiyot va moliya vazirligi huzuridagi Bojxona qoʻmitasining” soʻzlari bilan almashtirilsin; d) 13-bandning birinchi xatboshisi va 23-bandning uchinchi xatboshisidagi “Transport vazirligining” soʻzlari “Transport vazirligi huzuridagi Transport nazorati inspeksiyasining” soʻzlari bilan almashtirilsin; e) 2-ilovada: birinchi xatboshidagi “Transport vazirligining Kemachilik registri va Kemachilik inspeksiyasi” soʻzlari “Transport vazirligi huzuridagi Transport nazorati inspeksiyasining Kemachilik registri” soʻzlari bilan almashtirilsin; ikkinchi xatboshidagi “i Sudoxodnoy inspeksii Ministerstva transporta” soʻzlari “Inspeksii po nadzoru v sfere transporta pri Ministerstve transporta” soʻzlari bilan almashtirilsin; uchinchi xatboshidagi “and Shipping Inspection of the Ministry of Transport” soʻzlari “of the Inspection of transport supervision under Ministry of Transport of the” soʻzlari bilan almashtirilsin; j) 4-ilovaning matnida: “TRANSPORT VAZIRLIGI” soʻzlaridan keyin “HUZURIDAGI TRANSPORT NAZORATI INSPEKSIYASI” soʻzlari bilan toʻldirilsin; “Oʻzbekiston Respublikasi Transport vazirligining” soʻzlari chiqarib tashlansin; z) 5-ilovaning matni “TRANSPORT VAZIRLIGI” soʻzlaridan keyin “HUZURIDAGI TRANSPORT NAZORATI INSPEKSIYASI” soʻzlari bilan toʻldirilsin; i) 6-ilovada: “TRANSPORT VAZIRLIGI” soʻzlaridan keyin “HUZURIDAGI TRANSPORT NAZORATI INSPEKSIYASI” soʻzlari bilan toʻldirilsin; “Oʻzbekiston Respublikasi Transport vazirligi” soʻzlari chiqarib tashlansin; k) 7 va 8-ilovalarning matnlari “TRANSPORT VAZIRLIGI” soʻzlaridan keyin “HUZURIDAGI TRANSPORT NAZORATI INSPEKSIYASI” soʻzlari bilan toʻldirilsin. 18. Vazirlar Mahkamasining “Oʻzbekiston Respublikasi kemachiligi sohasida xavfsizlikni taʼminlashga oid chora-tadbirlar toʻgʻrisida” 2023-yil 11-sentabrdagi 462-son qarorida: a) 1-ilovada 2-bandida: toʻrtinchi xatboshidagi “Transport vazirligining” soʻzlari “Transport vazirligi huzuridagi Transport nazorati inspeksiyasining” soʻzlari bilan almashtirilsin; oʻn beshinchi xatboshidagi “Transport vazirligi va uning hududiy transport boshqarmalaridagi daryo” soʻzlari “Transport vazirligi huzuridagi Transport nazorati inspeksiyasi va uning hududiy boʻlinmalaridagi suv” soʻzlari bilan almashtirilsin; b) 2-ilovaning 2-bandi ikkinchi xatboshisi va 207-bandi birinchi xatboshisidagi “Transport vazirligining” soʻzlari “Transport vazirligi huzuridagi Transport nazorati inspeksiyasining” soʻzlari bilan almashtirilsin.